འཕྲོད་པའི་རྗེས་ཐོག་ཏུ་དབེན་པ་བརྟེན་པའི་ཚེ། འདི་ལ་ཞེན་པའི་བློ་རིས་མང་པོ་མཚམས་རྦད་ཀྱིས་བཅད་ནས་རྩེ་གཅིག་ཏུ་སྒོམ། དེའང་གནས་འགྱུ་ལ་འདམ་ཀ་མི་བྱེད་ཅིང་རྟོག་པ་ལམ་དུ་བྱེད་པ་ཁྱད་ཆོས་ཡིན་ཀྱང་། རེ་ཞིག་གནས་པ་གཏན་ལ་མ་ཕེབས་པར་དེ་ལྟར་བྱེད་ན་ལྷག་མཐོང་གི་རྩལ་མ་ཐོན་པས་རྟོག་པ་ནག་པོ་ཁ་འབྱམས་སུ་འགྲོ། ལས་རླུང་གི་མགོ་མ་ནོན་པས་གནས་པ་ངོ་མི་ཤེས། ཅི་ཡིན་འདི་ཡིན་མེད་པར་མི་ཚེ་ཟད་པ་ཡོང་གི་འདུག་པར་སྣང་བས། དེས་ན་ལས་དང་པོའི་རིགས་ཅན་གྱིས་རྣམ་རྟོག་གང་ཤར་ལ་ཅེ་རེ་བལྟས། རེས་དེའི་ངང་ནས་རྣམ་རྟོག་དེའི་རྗེས་སུ་འབྲང་བ་དང་སྤང་བ་སོགས་གང་ཡང་མ་བྱས་པར་ངོ་ཤེས་མཁན་དེ་གའི་ཐོག་ཏུ་རང་ཚོད་ཟིན་ནས་སྡོད་པ་ལ་ཐུན་ཡུན་ཐུང་གྲངས་མང་ལ་སྦྱངས་པའི་མཐར། ཅི་ཞིག་ན་རྣམ་རྟོག་རྒྱུ་འཕྲོ་ཆད་ནས་མཐར་ལྐུགས་པ་ལྟར་མི་རྟོག་པར་འགྲོ། འདི་ལ་ཉམས་གསུམ་པ་ཕུ་གསུམ་གྱི་རྫིང་ཆུ་འདྲ་བ་ཞེས་ཟེར། དོན་དུ་འདི་ཞི་གནས་སྒྲུབ་པའི་རྒྱུ་ཙམ་ལས་རྐྱེན་མི་ཐུབ་ཅིང་ཤེས་པའི་དྭངས་ཆ་མ་ཤར་བས་ཞི་གནས་ཚད་ལྡན་མ་ཡིན་ལ། འོན་ཀྱང་གང་ཟག་སྦྱངས་པ་ཅན་ཅིག་ཅར་བ་རེ་ཟུང་ཙམ་གྱིས་ནི་ཚུལ་འདི་ལ་མི་ལྟོས་ཀྱང་། རིམ་གྱིས་པ་ཡིན་ཕྱིན་ཆད་སྐས་དང་པོ་མ་འཛེགས་པར་གཉིས་པའི་ཐོག་ཏུ་མི་སླེབ་པ་ལྟར་འདི་མི་འབྱུང་བའི་དབང་མེད་པས་སྐབས་འདིར་དེ་ལ་སྐྱོན་དུའང་ལྟ་མི་དགོས་ལ་༼གང་དང་༽། འདིའི་ཚེ་གནས་ཉམས་ཐཽམ་ཡོ་རེ་བ་དེ་ལ་སྒོམ་གོ་མི་གཅོད་པར་ཤེས་པ་ལ་ངར་བཏེགས་ཏེ་གཟེངས་བསྟོད་ནས་བླ་གབ་མེད་པ་དང་བསིལ་བུ་ཡོད་པ་སོགས་སུ་སྒོམ་པས། སེམས་ཉོན་མོངས་པ་དང་མཚན་འཛིན། རྣམ་གཡེང་གི་སྤྲོས་པ་ཕལ་ཆེར་ཉིལ་གྱིས་ཞི། ཤེས་པ་བྱིང་རྒོད་དང་བྲལ་བར་དྭངས་སེང་ངེར་གནས། འབད་རྩོལ་གྲིམ་པོ་ལ་མི་ལྟོས་པར་སྐྱོང་སླ་ལ་གུ་ཡངས་ཆ་ལེ། སྤྱོད་ལམ་བསྐྱང་དུས་ཀྱང་སྐོར་རེ་སྡོད་པ། ཡུལ་སྣང་གི་འཛིན་པ་བཀྲག་མེད་བུན་ལོང་ངེར་སོང་ནས་བདེ་གསལ་མི་རྟོག་པའི་ཉམས་ཅི་རིགས་པ་དང་། སྟོང་གཟུགས་ཀྱི་སྣང་བ་ངེས་པར་འཆར་ཞིང་མངོན་ཤེས་ཀྱང་འཆར་བར་བཤད་པ་རྩ་གཟུགས་ཀྱི་ཁྱད་པར་ཡོད་པར་གོ །དེ་ལྟར་ཡང་འདི་ལྟ་བུའི་ཞི་གནས་ནི་མཆོག་གི་ཞི་གནས་སམ། ཡོན་ཏན་ཐམས་ཅད་སྐྱེ་བའི་རྒྱུ་ཡིན། དེའི་ཚེ་བདེ་གསལ་མི་རྟོག་པའི་ཉམས་ཇི་འདྲ་ཞིག་སྐྱེས་ཀྱང་མ་ཆགས་མ་ཞེན་པར་བསྐྱངས་པས་ལྷག་མཐོང་གི་རྩལ་ཐོན་ནས་གནས་འགྱུ་མཉམ་གྲོལ་དུ་འགྲོ་བ་ཡིན་ནོ། །སྒོམ་གྱི་མཚང་འདི་ན་ཡོད་པ་ཡིན་པས་བདེ་ཉམས་དགའ་བྲོད་ཅན་དང་། གསལ་ཉམས་ཡིད་ཁར་འོང་བ་དང་། མི་རྟོག་པའི་གཤིས་མི་གཡོ་བ་སོགས་ལ་ཆགས་ན། བདེ་བས་འདོད་ཁམས། གསལ་བས་གཟུགས་ཁམས། མི་རྟོག་པས་གཟུགས་མེད་ཁམས་སུ་སྐྱེ་བའི་རྒྱུའམ་ས་བོན་ལས་བྱང་ཆུབ་ཀྱི་ལམ་དུ་མི་འགྲོ། དེ་བཞིན་དུ་ལྷག་མཐོང་གི་རྩལ་ཐོན་པའི་སྐབས་སུའང་སྣང་བ་སེམས་ལས་མ་འདས་སྙམ་པའི་རྒྱས་འདེབས། སྣང་སེམས་དབྱེར་མེད་དོ་སྙམ་པའི་གཤིས་ཤོར། སྟོང་པ་ཉིད་ཡིན་སྙམ་པའི་གོ་ཡུལ། ཤེས་བྱས་གཏན་ལ་ཕབ་པའི་གོ་དྲེད་དང་། ལྷག་དོན་དུ་རྣམ་རྟོག་ངོ་ཤེས་ན་སྒོམ་ཡིན་སྐད་པ་མཁས་པ་མང་པོའི་ཡི་གེ་ལ་གྲགས་ཀྱང་། དེས་ཅུང་མི་འོང་བར་འདུག ངོ་ཤེས་ཐོག་ཏུ་ངོས་བཟུང་མེད་པར་གྲོལ་བ་ཞིག་མ་བྱུང་ན་རྗེས་ཐོབ་ཙམ་ལས་རྣམ་རྟོག་ཆོས་སྐུར་འགྲོ་བ་དཀའ་བས་འདིའང་གནད་གལ་པོ་ཆེ་ཞིག་ཡིན། གཞན་ཡང་ལྷག་མཐོང་དེའི་རྩལ་ལས་ཤར་བའི་མོས་གུས་ལ་ཆགས་པ། སྙིང་རྗེ་ལ་ཆགས་པ། སྟོང་ཉིད་ཀྱི་རྩི་ལ་ཆགས་པ། སོ་སོར་རྟོག་པའི་ཤེས་རབ་ཀྱི་རལ་ཁ་ཕྱེ་བ་སོགས་ལ་ཆགས་པ་རྣམས་ནི། དེ་དག་ལམ་དུ་མ་ལོངས་པ་ཡིན་པས་ཐམས་ཅད་མཁྱེན་པའི་རྒྱུར་མི་འགྲོའོ། །མདོར་ན་གནས་པ་ལ་མ་ཆགས། འགྱུ་བ་ལ་མ་ཞེན། ཡུལ་དང་ཡུལ་ཅན་གྱི་ཞེན་པ་ཁོང་གྲོལ་དུ་སོང་བ་དེ་ལ་ཞི་ལྷག་ཟུང་འཇུག་གི་བདེན་པ་མཐོང་བ་ཞེས་ཟེར་རོ། །སྤྱིར་མདོ་དང་བསྟན་བཅོས་ཆེན་པོ་རྣམས་ནས་ཞི་ལྷག་སོ་སོའི་ངོས་འཛིན་དང་རྣམ་གྲངས་མང་པོ་ཞིག་གསུངས་ཡོད་ཀྱང་སྤོང་བ་བསམ་གཏན་པས་རང་རང་གི་རྒྱུད་ཐོག་ཏུ་འགེལ་དུས་བཤད་མ་ཐག་པ་ཁོ་ན་ལས་གཞན་མི་དགོས་ཤིང་། གནད་ཐམས་ཅད་འདི་ཁོ་ནར་འདུ་བ་ཡིན་ནོ། །མདོར་ན་སྒོམ་བདག་པོའི་ལག་ཏུ་འཕྲོད་ནས་རྣམ་ཀུན་མཆོག་ལྡན་གྱི་སར་འགྲོ་བ་ལ་སྒྲུབ་རྐྱེན་བཞི་དང་ལྡན་དགོས། མི་རྟག་པས་རྒྱུད་བསྐུལ་ནས་འཁོར་བའི་ཆོས་ལ་ཞེན་པ་གཏིང་ནས་ལོག་ཅིང་ཚེ་འདིའི་བྱ་བ་ཕྲ་མོ་དང་རྒྱུ་ནོར་ཁབ་དང་སྐུད་པ་ཙམ་གྱི་རྗེས་སུའང་མ་ཆགས་མ་ཞེན་པར་གནས་དབེན་པར་འཕོངས་འགྲིགས་པ་བཞིན་དུ་སྡོད་ཚུགས་པ་ཞིག་དགོས་པ་ནི་རྒྱུའི་རྐྱེན། བདུད་ཀྱི་བཤེས་གཉེན་གྱིས་མ་བསླུས་པར་མདོ་རྒྱུད་ནས་གསུངས་པའི་མཚན་ཉིད་ཐམས་ཅད་ཚང་བའམ། མིན་ནའང་ལེགས་པའི་ཡོན་ཏན་ཤས་ཆེ་བ། བརྒྱུད་པའི་བྱིན་རླབས་དང་ལྡན་ཞིང་གདམས་ངག་གི་གནད་ལོན་པའི་བླ་མ་དམ་པ་མིག་བཞིན་དུ་བསྟེན་དགོས་པ་ནི་བདག་པོའི་རྐྱེན། བླ་མ་དེས་ཚུལ་བཞིན་དུ་ངོ་སྤྲོད་པའི་གདམས་པའི་དོན་གཞི་བདེ་བར་གཤེགས་པའི་སྙིང་པོ་གདོད་མའི་གནས་ལུགས་འཁོར་འདས་གང་དུའང་མ་རེག་ལ་ཡོངས་སུ་ཁྱབ་ཅིང་། གཅིག་དང་དུ་མའི་མཐའ་ལས་འདས་པ་ད་ལྟའི་ཤེས་པ་ཝལ་ལེ་ཧྲིག་གེ་ཟང་ཐལ་ལེ་བ་རང་བབས་བཅོས་བསླད་ཐམས་ཅད་དང་བྲལ་བའི་བསྒོམ་བྱ་མ་འཁྲུལ་བ་ནི་དམིགས་པའི་རྐྱེན། དེའང་བཅོས་མེད་རང་བབས་ཞེན་འཛིན་དང་བྲལ་བ་དེ་གའི་རྒྱུན་སྐྱོང་བ་ལ་མིའི་ཚེ་ལ་ཚད་བཙུགས་ནས་སྙིང་རུས་བསྐྱེད་པ་མ་གཏོགས། བདག་གིས་སྒོམ་བྱེད་དོ། །བྱའོ། །བྱས་སོ། །ཉམས་རྟོགས་སྐྱེས་ན་ལེགས་སོ། །མ་སྐྱེས་ན་མི་ལེགས་སོ། །གྲུབ་པ་ཨེ་ཐོབ། གྲུབ་རྟགས་ཨེ་ཐོན་སྙམ་པ་ལྟ་བུའི་རེ་དོགས་ཀྱི་མཚན་མ་ཏིལ་གྱི་ཤུན་པ་ཙམ་ཡང་མི་བྱེད་པར་མ་ཡེངས་མི་བསྒོམ་གྱི་གཤིས་ལ་གནས་པ་དེ་མ་ཐག་པའི་རྐྱེན་དུ་ངེས་པར་བྱ། སྒྲུབ་རྐྱེན་བཞི་པོ་འདི་དང་ལྡན་ཕྱིན་ཆད་ཉམས་རྟོགས་ཀྱི་རྩལ་ཆེན་རྫོགས་པར་གདོན་མི་ཟ་བར་ཉིད་དོ། །བཞི་པ་ནི། རྩ་བར། བརྟན་པའི་ཉམས་ལ་ཆོས་ཉིད་མངོན་སུམ་རྟོགས། །རྩེ་གཅིག་སྤྲོས་བྲལ་ལམ་གྱི་གོལ་ས་ཆོད། །ཅེས་པས། དེ་ལྟ་བུའི་འགྱུ་བ་གཞི་ཐོག་ཏུ་ཐིམ་ནས་གནས་འགྱུ་དབྱེར་མེད་དུ་འདྲེས་པའི་རྒྱུན་ལ་བརྟན་པ་ཐོབ་པའི་བཏང་འགྲོ་བཞག་སྡོད་ཀྱི་ཤེས་པ་རྩེ་གཅིག་ཏུ་གནས་པ་དེ་ཉིད་ཀྱི་ངོ་བོའི་འཛིན་སྟངས་རྣམ་པར་མི་རྟོག་པའི་གཤིས་དེ་གཏད་ཡལ་ལ་སོང་ནས་ནམ་མཁའ་ལྟ་བུར་སྤྲོས་པ་དང་བྲལ་བས་ཁམས་གསུམ་དུ་སྐྱེ་བའི་གོལ་ས་ཆོད། དེ་ཡང་ཡིད་དཔྱོད་འཛིན་པ་དག སྟོང་པ་སྐྱེ་མེད་མཐའ་བྲལ་བློས་སྒྲུབ་པ་ཞིག་ལ་སྤྲོས་བྲལ་དུ་འདོད་ནས། སྤྲོས་བྲལ་ལས་ལྷག་པའི་ལྟ་བ་ཡོད་ན་སྤྲོས་པ་ཅན་ཡིན་ཞེས་བློ་འདས་ཀྱི་སྤྲོས་བྲལ་སུན་འབྱིན་པ་བོད་འདིར་མང་དུ་བྱུང་མོད་ཀྱི། རྒྱན་སྟུག་པོ་བཀོད་པའི་མདོ་ལས། སྟོང་པ་ཉིད་ཀྱི་ལྟ་ཐོས་ཀྱང་། །དེ་ཉིད་ལྟ་བ་མ་ཞིག་ན། །གསོར་མི་རུང་བའི་ལྟ་ཅན་ཏེ། །སྨན་པས་བཏང་བའི་ནད་པ་བཞིན། །ཞེས་གསུངས་པ་ལས་མ་འདས་མོད། དེས་ན་དེ་ལྟ་བུའི་བློས་དཔྱད་དང་ཕོ་ཚོད་གོ་ཉམས་སོགས་མ་ཡིན་པར་དྲན་འཛིན་གྱི་གཉེན་པོ་དང་། ཉམས་རྟོགས་ཀྱི་ཤུབས་ནས་དོན་པའི་གནས་ལུགས་གདོད་ནས་རྣམ་དག་ངང་ནས་རང་ཤར་བ་ཡིན་ན། འདི་ཉིད་སངས་རྒྱས་ཀྱི་བདེན་མཐོང་ཡིན་པས་ས་དང་པོ་ནོན་པར་མཁས་གྲུབ་ཚད་ལྡན་ཐམས་ཅད་ཞལ་འཆམ་མོད། འོ་ན་རྗེས་ཐོབ་ཀྱི་ཡོན་ཏན་བརྒྱ་ཕྲག་བཅུ་གཉིས་མེད་པས་སོ་ཞེ་ན། ཁྱུང་དང་བྱ་ཕྲན་གཉིས་སྒོ་ངའི་སྦུབས་སུ་རྩལ་རྫོགས་ལུགས་མི་གཅིག་པའི་ངེས་པ་འདྲེན་རྒྱུ་ཡོད་ལ། དེས་ན་རྟོག་གེ་བ་དག་ཅི་རེད་རེད་དུ་ཆུག འདི་ལྟ་བུའི་སྤྲོས་བྲལ་ནམ་མཁའ་ལྟ་བུ་རྟོགས་ཀྱང་བྲལ་ཐོབ་གཉིས་ཀ་ཡོད་པས་ད་དུང་ཕོ་ཚུགས་བསྐྱེད་དགོས། ཇི་སྲིད་དག་པའི་ས་གསུམ་ལ་མ་སླེབས་བར་སྣང་རིག་གཉིས་ཀས་སྒོམ་ཆེན་བསླུས་ནས་ལྡོག་པ་ལ་ཚེགས་ཅུང་ཟད་ཀྱང་མེད་པའི་ཕྱིར་དང། དེ་ཡང་ཐ་མལ་གྱི་ཤེས་པ་གཅིག་པུ་ལྷིང་རང་གིས་བབས་ལ་འཁོར་འདས་དང་བླང་དོར་ཀ་ནས་དག་པ་ཡིན་པས་ས་ལམ་གྱི་རྣམ་པ་བཞག་ཏུ་མེད་ཀྱང་། གནས་ལུགས་ཇི་བཞིན་པའི་གཤིས་ལ་བརྟན་པ་ཐོབ་ཇེ་ཆེར་སོང་བ་འདི་ནས་ཀྱང་རོ་གཅིག་སྒོམ་མེད་ལ་སོགས་པ་རྣལ་འབྱོར་དུ་བཏགས་ནས་ས་ལམ་གྱི་དེད་དཔོན་བརྩི་ཙམ་སྔོན་བྱོན་གྲུབ་ཐོབ་རྣམས་ཀྱི་མཛད་མོད། དོན་དུ་རང་བཞིན་རྫོགས་པ་ཆེན་པོའི་ངང་སྒོམ་བློ་འདས་ཁ་ཡན་ལྟ་སྒོམ་གྱི་ཞེན་པ་ཁོང་གྲོལ་དུ་སོང་བ་ཞིག་གི་རྒྱུན་ལ་གནས་ན་ཤེས་བྱའི་སྒྲིབ་པ་རང་དག་ལ་འགྲོ་བ་ཡིན། འདི་དུས་བཟང་རྟོག་ངན་རྟོག་ཉོན་མོངས་སྣང་སྟོང་གནས་འགྱུ་གང་ཡིན་ཡང་དེ་གའི་ཤེས་རྒྱུད་རྗེན་པ་སྤུ་མ་བརྗེས། མདོག་མ་འགྱུར། གྲ་མ་ཆག གྲུ་མ་ཉམས་པ་དེ་ཁ་ཟང་ཐལ་ཁ་ཡན་དུ་ལམ་ཁྱེར་བྱེད་པས་བཟང་ཞེན་དང་ཉོན་མོངས་མ་སྤངས་རང་གྲོལ་ཆམ་སྐྱུུར་ཆེན་པོར་སོང་ནས་གོལ་ས་དང་ཤོར་སའི་མིང་ཡང་མེད་དོ། །འདི་དག་གི་ཚེ་རྫོགས་པ་ཆེན་པོའི་རྒྱུད་དང་མན་ངག་རྣམས་ནས་ཐུན་མོང་དང། ཐུན་མོང་མ་ཡིན་པའི་ཕྱོགས་ལས་རྣམ་རྒྱལ་གྱི་སྤྱོད་པ་ལ་སོགས་པས་བོགས་འདོན་པར་གསུངས་ཀྱང་། སྣང་བ་བྲིད་མཁས། རིག་པ་ཅོལ་ཆུང་། གཉེན་པོ་སྟོབས་ཞན་པས་འཕྱམ་འཕྱམ་མང་པོ་འདི་ཡང་རྣལ་འབྱོར་པ་ལྡོག་པའི་འཕྲང་གཅིག་ཏུ་གདའ་བས། སྡེ་དགོན་ཉམས་གྲིབ་འདུ་འཛི་ཅན་མ་ཡིན་པ། མཆོད་བཤམ་དང་ཐབ་ཆས་འདོད་ཡོན་དོན་དུ་མི་གཉེར་བའི་སྒོ་ནས་ལྷན་ནེ་སྡོད་ཚུགས་པ་ཁོ་ན་བོགས་ཆེ་ཞིང་གྲུབ་རྟགས་ཀྱི་རྒྱལ་པོ་ཡིན་པར་ཤེས་པར་བྱའོ། །ལྔ་པ་ནི། རྩ་བར། མཐར་ཕྱིན་ཉམས་ལ་རྟོགས་པའི་གཞི་རྩ་ཆོད། །གོ་མྱོང་རྟོགས་པ་གསུམ་གྱི་གཞི་སྦྱང་ལ། །གོ་ཡུལ་ཤེས་སྒྲིབ་དབང་དུ་མ་སོང་བར། །ནམ་མཁའ་རབ་འབྱམས་དགོངས་པ་ཟང་ཐལ་ཀློང་། །ཉམས་ལེན་གནད་དུ་བསྣུན་ཅིག་སྐལ་ལྡན་གྲོགས། །ཞེས་པས། རང་ཉིད་ཀྱི་རྟོགས་པའི་སྟེང་ནས་ཅུང་ཟད་མིང་ཚིག་གིས་དྲངས་ཏེ་བཞག་ན། དེ་ལྟ་བུའི་ཕུང་པོ་ལྔ་བྲལ་གྱི་མཉམ་བཞག ཚོགས་བརྒྱད་ཀྱི་དྲི་མས་མ་གོས་པའི་རྗེས་ཤེས། མཉམ་རྗེས་ཀྱི་བདེན་ཞེན་ལས་བྲལ་བའི་ཐ་མལ་རང་བྱུང་གི་ཤེས་པ། ཟང་ཁ་རྒྱ་ཡན་ཅོག་བཞག་ཆེན་པོར་ལ་བཟླས་པས་སྒོམ་བྱེད་ཀྱི་ཤེས་པ་གཏད་མེད་ཁུངས་མེད་དུ་སོང་བ་ལ་སྒོམ་པ་མ་རྙེད་དེ། གང་ཤར་སྣང་རིག གང་སྐྱེས་གཉུག་མ། གང་བྱས་ཡེ་ཤེས་ཀྱི་འཁོར་ལོ། སྤང་བྱ་དང་གཟུང་འཛིན་གདོད་ནས་དག་པ་ཞྀག་ལགས་སོ། །ལྟ་བ་ཇི་ལྟར་མཐོ་ཡང་རྣམ་རྟོག རྣམ་རྟོག་ཇི་ལྟར་བཟང་ཡང་འཁོར་བ། འཁོར་བ་སྒྱུ་མར་གོ་ཡང་འཁྲུལ་པ་ལས་མ་འདས་པས། གདོད་ནས་རྣམ་དག་གི་ཡེ་ཤེས་རྗེན་པར་མཐོང་བ་ཞིག་ལགས་སོ། །བསྒོམས་ཀྱང་བློས་བྱས། རྟོགས་ཀྱང་ཕོ་ཚོད། ཐོས་ཀྱང་ཚིག་རོ། དྲན་ཀྱང་གཟུང་འཛིན། བསམས་ཀྱང་ཟུག་རྔུ། རྒྱ་ཡན་ལྷུན་འབྱམས་ཀྱི་ཀློང་ནས་གར་ཡང་མ་འཁྲུལ་ཅིང་ཅི་ཡང་མི་བྱེད་པ་ངོ་མཚར། ཨ་ལ་ལ། གནད་ཡིན་ཏེ་གོ་བ་དཀའ། འཁོར་བ་དང་ལག་གདངས་སྦྲེལ་བའི་རྣལ་འབྱོར་བ་ལ་རང་བཞིན་རྫོགས་པ་ཆེན་པོའི་འབྲེལ་བ་ཞིག་ཀྭ་ཡེ། ཚེ་རབས་མང་པོར་ཚོགས་གཉིས་བསགས་པ་ཞིག་ལགས་སོ། །བླ་མའི་དགོངས་པ་མལ་དུ་བླངས་པ་ཞིག་ལགས་སོ། །རྒྱུད་པའི་ཡེ་ཤེས་སྙིང་ལ་ཕེབས་པ་ཞིག་ལགས་སོ། །མངོན་པའི་ང་རྒྱལ་གྱིས་སྨྲས་པ་ནི་མ་ལགས་སོ། །སྣང་བ་གཏད་མེད་ཀྱི་མདངས་ཕྱི་གསལ་དུ་ཟང་ཐལ་ལེ་སོང་ངོ་། །སྒྲོ་སྐུར་མནོ་ན་ནི་ཁྱོད་རང་གི་ལས་སུ་ཤེས་པ་གྱིས་ཤིག མ་མ་ཀོ་ལིང་ས་མནྟ། གསུམ་པ། རྗེས་འབྲས་བུའི་རིམ་པ་བསྟན་པ་ནི། དེ་ལྟ་བུའི་གནས་སྐབས་ཀྱི་གཞི་སྣང་བློ་འདས་ཕྱོགས་ལྷུང་དང་བྲལ་བ་དེ་ཉིད་ལམ་དུ་སྐུ་གསུམ་གྱི་རྩལ་ཆེན་ཡོངས་སུ་རྫོགས་ནས་བུམ་ནང་གི་ནམ་མཁའ་བུམ་པ་ཆགས་པ་དང་མཉམ་དུ་སྟོང་པ་ཆེན་པོ་དང་འདྲེས་པ་བཞིན། གདོད་མའི་གཞི་དབྱིངས་དང་འདྲེས་ནས་ཆོས་སྐུ་ཀ་དག་གསང་བའི་སྦུབས། དག་པ་གཉིས་ལྡན་མཐར་ཕྱིན་ལྷུན་གྲུབ་ཀྱི་ས་ལ་གྲོལ། དེ་ཡང་ཀ་དག་གི་ས་དེ་ཆོས་སྐུ་བྱ་རྩོལ་ལས་འདས་པ་ཡིན་པས། དངོས་སུ་སྤྲུལ་པ་མི་འགྱེད་ཀྱང་དེའི་ཡོན་ཏན་ལྷུན་གྱིས་གྲུབ་པའི་ཐུགས་རྗེས་ཇི་སྲིད་འཁོར་བ་མ་སྟོངས་བར་དུ་སེམས་ཅན་གྱི་དོན་འབད་མེད་དུ་འབྱུང་བ་ཐེག་པ་འདིའི་ཁྱད་པར་ཡིན་ནོ། །ཨེ་མ་ཧོ༔ རྒྱུད་ལུང་དཔང་བཞག་རྒྱས་བཤད་ཚིག་རོ་དོར། །སྙན་བརྒྱུད་གནད་དང་ཉམས་མྱོང་ཟུང་དུ་བསྡེབས། །རྡོ་རྗེའི་ཚིག་དཀྲོལ་བཅུས་དཀྲུགས་གབ་པ་བསལ། །འདི་ནི་མན་ངག་ཁྲིད་ཀྱི་གསང་མཛོད་ཡིན། །སྨིན་གྲོལ་ལམ་གྱི་ཤེས་རྒྱུད་མ་དུལ་ཞིང་། །འདོད་པའི་མདའ་ལྔས་རང་གཞན་གསོད་པ་ཡི། །དྲེགས་ལྡན་སྐྱེ་བོའི་ལག་ཏུ་བཏང་སྲིད་ན། །རྡོ་རྗེ་གྲགས་ལྡན་གཉེར་ལ་བཀོད་པ་རྫུན། །ཐུགས་རྒྱུད་མན་ངག་དྭངས་ཤེལ་གཙང་མ་ལ། །དམ་སེལ་ཧ་ཡིས་མ་བཏབ་སྙན་བརྒྱུད་འདིས། །ལས་ཅན་འགྲོ་བ་གྲངས་མེད་ཀུན་བཟང་གི །དགོངས་ཀློང་ཚེ་གཅིག་གྲོལ་བར་སྨོན་ལམ་འདེབས། །ཞེས་པའང་གཏེར་ཆེན་བླ་མ་མཆོག་གི་དགོངས་པ་གཏད་ཅིང་བཀའ་རྒྱ་དཀྲོལ་བའི་ཚེ། ལམ་འདི་ལ་མོས་པའི་མི་ཕྱེད་པའི་དད་པ་ཅན་རྒྱང་རྩེ་གྲུབ་ཆེན་ཨོ་རྒྱན་བསྟན་འཛིན་ལགས་ཀྱིས་དྲན་གསོ་མཛད་པ་ལས། ཐེག་པ་མཆོག་གི་ལམ་གྱི་སྒྲུབ་པ་པོ་མཁྱེན་བརྩེའི་འོད་ཟེར་གྱིས་དཔལ་རི་གསང་སྔགས་ཕོ་བྲང་དུ་ཟིན་བྲིས་སུ་བགྱིས་པའོ།། །། མཁྱེན་ལྡན་རྣམས་ལ་ཞུ་རྒྱུར། གཏེར་ཆེན་རྩ་གསུམ་གླིང་པའི་སྐུ་གསུང་ཐུགས་ཀྱི་སྲས་དང་། ཁྱད་པར་དུ་འོད་གསལ་ཐུགས་རྒྱུད་བཀའ་བབ་ཐུགས་ཐིག་མི་ནུབ་པར་འཛིན་པའི་རྒྱལ་ཚབ་གཅིག་པུར་མངའ་གསོལ་བ་ནི། རིག་འཛིན་ཐུགས་མཆོག་རྡོ་རྗེ་འདི་ཉིད་ཡིན་ལ། རྗེ་རང་ཉིད་ལའང་ཟབ་གཏེར་གྱི་བཀའ་བབས་མང་དུ་བཞུགས་ལ། འོན་ཀྱང་བླ་མ་ཐུགས་ཀྱི་སྙིང་པོ་འདི་ཉིད་སྤེལ་བའི་ལུང་བསྟན་དུས་རྟགས་མ་འགྲིག་སྟབས། སླར་འདབ་གཏེར་དུ་སྦས་ལ་དགོངས་པ་ཆོས་དབྱིངས་སུ་ཐིམ་རྗེས། རིག་འཛིན་དྲི་མེད་གླིང་པ་ལ་འོད་གསལ་གྱི་སྐུས་རྗེས་སུ་བཟུང་ནས་འདས་རྗེས་ཀྱིས་ཚུལ་དུ་བབས། དེས་ཀུན་མཁྱེན་འཇིགས་མེད་གླིང་པ་ལ་བཀའ་རྒྱ་དཀྲོལ་ཅིང་གཏད་རྒྱ་མཛད་པ་བཞིན། སྦས་དོན་ཟབ་ཁྲིད་ངོ་མཚར་རྨད་དུ་བྱུང་བ་འདི་དག་མཛད་པ་ཡིན་པས། རང་རེ་གནམ་ལྕགས་པའི་ཆོས་རྗེས་འབྲང་བ་རྣམས་ཀྱིས་སྙིང་དང་མིག་ལས་གཅེས་པའི་ཟབ་གནད་འདི་འདྲ་བཞུགས་བཞིན། ནོར་བུ་དོར་ནས་མཆིང་བུ་མ་བཙལ་བར་ཡིད་བཞིན་ནོར་བུ་འདི་ཉིད་ཐོས་བསམ་སྒོམ་པའི་ཉམས་བཞེས་མཛད་པ་སྙིང་ནས་གསོལ་བ་འདེབས་པ་ལགས་སོ། «ཞེས་སྒོ་ཆེན་སྤྲུལ་མིང་གསང་སྔགས་ནས་སོ།